A topografía d'Edimburgo ye conformata de forma que os suyos abondants pueyos permiten amplas anvistas panoramicas sobre a ciudat. A o sudeste d'o centro urbano, ye Arthur's seat (a cadiera d'Artús, tamién clamato a cadiera de l'arquero). Arthur's seat ye un cinglo extraplomato sobre o palacio de Holyrood y sobre l'antigo casco urbán (Old Town). Iste pueyo, un crag en anglico escocés (u scots), ye un conchunto de chamineras volcanicas d'o prencipal vulcán sobre o qual fue construita Edimburgo. O vulcán se fundió sobre sí mesmo, basculando lateralment, con a qual cosa i quedoron istos pueyos, os más altos d'a suya redolada. Arthur's seat ye actualment encluyito en o parque de Holyrood, una antiga propiedat reyal que feba parte d'o palacio de Holyrood, y ye igualment un apreciato lugar d'esparcimiento d'os habitants d'a ciudat. O lugar fa parte d'os lugars d'intrés scientifico en materia de Cheolochía d'o Reino Uniu (Site of special scientific interest, u SSSI en anglés).